Národná rada Slovenskej republiky

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## **IV. volebné obdobie**

 Číslo: 1686/2008

**798a**

# **S p o l o č n á s p r á v a**

 výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov (tlač **798)** v druhom čítaní

 Výbor Národnej rady Slovenskej republiky pre hospodársku politiku ako gestorský výbor (ďalej len „gestorský výbor“) k vládnemu návrhu zákona, ktorým sa mení a dopĺňa zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov (tlač **798)** v druhom čítaní v súlade s § 79 zákona NR SR č. 350/1996 Z. z. o rokovacom poriadku Národnej rady Slovenskej republiky (ďalej len „rokovací poriadok“) podáva Národnej rade Slovenskej republiky spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 1052 z 22. októbra 2008 pridelila vládny návrh zákona, ktorým sa mení a dopĺňa zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov (tlač **798)** na prerokovanie v druhom čítaní vo výboroch a v gestorskom výbore v termíne ihneď:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie, rozpočet a menu a

Výboru Národnej rady Slovenskej republiky pre hospodársku politiku.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Vládny návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 505 z 22. októbra 2008.
* Výbor Národnej rady Slovenskej republiky pre financie, rozpočet a menu uznesením č. 400 z 22. októbra 2008.
* Výbor Národnej rady Slovenskej republiky pre hospodársku politiku uznesením č. 421 z 22. októbra 2008 a uznesením č. 421a z 23. októbra 2008.

**IV.**

Z uznesení Výboru Národnej rady Slovenskej republiky pre hospodársku politiku pod bodom III tejto správy vyplývajú tieto pozmeňujúce a doplňujúce návrhy:

1. V čl. I sa dopĺňa nový 1. bod, ktorý znie:

„1. V § 1 ods. 2 písm. a) znie:

 „a) na zákazku, ak hlavným účelom zákazky je, aby verejný obstarávateľ mohol poskytovať alebo využívať verejné elektronické komunikačné siete, využívať alebo poskytovať verejnosti jednu, alebo viacero elektronických komunikačných služieb, s výnimkou rozhlasového a televízneho vysielania.“.“.

Ostatné body sa primerane prečíslujú, čo sa zohľadní v ustanovení s účinnosťou zákona.

Zosúladenie textu s čl. 13 Smernice 2004/18/ES.

**Výbor NR SR pre hospodársku politiku**

*Gestorský výbor odporúča schváliť*

1. V čl. I sa dopĺňa nový 1. bod, ktorý znie:

„1. V § 1 ods. 2 v písm. a) sa slovo „prevádzkovanie“ nahrádza slovom „využívanie“.“.

Ostatné body sa primerane prečíslujú, čo sa zohľadní v ustanovení s účinnosťou zákona.

Spresnenie textu v súlade s čl. 13 Smernice 2004/18/ES.

**Výbor NR SR pre hospodársku politiku**

*Gestorský výbor odporúča neschváliť*

1. V čl. I sa za 3. bod vkladá nový X. bod, ktorý znie:

„X. V § 42 ods. 1 sa vypúšťajú slová „na predmet zákazky“.“.

Ostatné body sa primerane prečíslujú, čo sa zohľadní v ustanovení s účinnosťou zákona.

Navrhuje sa vypustenie textu, aby sa vyhodnocovanie ponúk z hľadiska splnenia požiadaviek verejného obstarávateľa, alebo obstarávateľa neviazalo len na predmet zákazky.

**Výbor NR SR pre hospodársku politiku**

*Gestorský výbor odporúča schváliť*

1. V čl. I sa za 28. bod vkladá nový X. bod, ktorý znie:

„X. V § 131 sa dopĺňajú písmená e) a f), ktoré znejú:

„e) konateľov spoločnosti,

 f) spôsob konania v mene spoločnosti.“.“.

Ostatné body sa primerane prečíslujú, čo sa zohľadní v ustanovení s účinnosťou zákona.

Navrhujú sa doplniť ustanovenia z dôvodu zabezpečenia právnej istoty verejného obstarávateľa, alebo obstarávateľa pri konaní záujemcu, uchádzača, účastníka v procese verejného obstarávania.

**Výbor NR SR pre hospodársku politiku**

*Gestorský výbor odporúča neschváliť*

1. V čl. I sa za 35. bod vkladá nový X. bod, ktorý znie:

„X. V § 138 odsek 17 sa v písmene b) na konci pripája veta, ktorá znie:

„Za ponukovú cenu sa považuje aj čistá súčasná hodnota jednorazovej platby alebo opakovanej platby.“.“.

Ostatné body sa primerane prečíslujú.

Dopĺňa sa definícia ponukovej ceny tak, aby sa za ponukovú cenu považovala aj čistá súčasná hodnota (NPV) jednorazovej platby alebo opakovanej platby v prípade, ak vyjadrenie ponukovej ceny v čistej súčasnej hodnote verejný obstarávateľ požadoval. Týka sa to najmä obstarávania koncesie a PPP projektov.

**Výbor NR SR pre hospodársku politiku**

*Gestorský výbor odporúča schváliť*

1. V čl. I sa za 38. bod vkladá nový X. bod, ktorý znie:

„X. V § 149 odsek 1 sa v písmene g) za slová „zmluvnej ceny“ vkladajú slová „najviac 20 000 000 Sk a odo dňa zavedenia eura v Slovenskej republike 600 000 EUR“.

Ide o doplnenie maximálnej výšky pokuty pri nedodržaní povinností podľa § 45 ods. 2 až 7.

**Výbor NR SR pre hospodársku politiku**

*Gestorský výbor odporúča schváliť*

1. V čl. I 40. bode sa v § 155b dopĺňa odsek 3, ktorý znie:

„(3) V  konaniach o  uložení pokuty pri postupoch verejného obstarávania vyhlásených alebo preukázateľne začatých pred 15. novembrom 2008 sa postupuje podľa doterajších predpisov.“.

Ide o doplnenie prechodných ustanovení vo väzbe na konanie o ukladaní pokút.

**Výbor NR SR pre hospodársku politiku**

*Gestorský výbor odporúča schváliť*

Výbor Národnej rady Slovenskej republiky pre hospodársku politiku ako gestorský výbor podľa § 79 ods. 4 písm. e)  rokovacieho poriadku odporúča Národnej rade Slovenskej republiky

**o bodoch 1, 3, 5, 6** a **7** hlasovať spoločne s odporúčaním **s c h v á l i ť,**

**o bode 2** hlasovať s odporúčaním **n e s c h v á l i ť,**

**o bode 4** hlasovať s odporúčaním **n e s c h v á l i ť.**

**V.**

Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov

**s c h v á l i ť v** znení schválených doplňujúcich a pozmeňujúcich návrhov uvedených v tejto správe**.**

 Spoločná správa výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 25/2006 Z.z. o verejnom obstarávaní a o zmene a doplnení niektorých zákonov v znení neskorších predpisov (tlač **798a)** v druhom čítaní bola schválená uznesením č. 422 z 23. októbra 2008.

Súčasne výbor poveril spoločného spravodajcu výborov predložiť Národnej rade Slovenskej republiky spoločnú správu výborov o výsledku prerokovania návrhu zákona.

Bratislava 23. októbra 2008

Maroš **K o n d r ó t**v. r.

predseda Výboru NR SR pre

hospodársku politiku